Язэдэлэжьэныгъэ нахь агъэлъэшыщт — Адыгэ макъ\nЯзэдэлэжьэныгъэ нахь агъэлъэшыщт\nРедактор 07.05.2022 КУЛЬТУРЭР, КЪЭБАРЫКlЭХЭР, ПОЛИТИКЭР\nАдыгэ Республикэм и ЛIышъхьэу КъумпIыл Мурат къызэрэригъэблэгъагъэхэм тетэу урысые шIэныгъэлэжь цIэрыIохэу Лъэпкъ ушэтэкIо гупчэу «Курчатовский институт» зыфиIорэм ипрезидентэу Михаил Ковальчукрэ фундаментальнэ ушэтынхэмкIэ Урысые фондым исовет итхьаматэу Владислав Панченкэмрэ бэмышIэу Адыгеим щыIагъэх.\nАР-м и ЛIышъхьэ ипресс-къулыкъу къызэритыгъэмкIэ, ахэр Адыгеим къыз­кIэкIогъагъэхэр Адыгэ Республикэм инаучнэ амалхэм зыкъягъэIэтыгъэнымкIэ республикэмрэ Курчатовскэ институтымрэ зэдэлэжьэныгъэ зэдыряIэн зэралъэкIыщт лъэныкъохэр зэрагъэшIэнэу ары.\nАдыгэ Республикэм и ЛIышъхьэрэ Адыгеим ыцIэкIэ сенаторэу ФедерациемкIэ Советым щыIэ Хъопсэрыкъо Муратрэ хьакIэхэм тичIыопс чIыпIэ дахэхэр арагъэлъэгъугъэх, республикэм рекреационнэ амалэу иIэхэм нэIуасэ афашIыгъэх. Адыгэ къуаер къызыщыдагъэкIырэ щэ заводэу «Тамбовскэм», пчэныщэр къызыщахьыжьырэ кластерэу ООО-у «Мирный-Адыгея» зыфиIорэм ахэр щыIагъэх.\nДжащ фэдэу хьакIэхэр Адыгэ къэралыгъо университетым иректорэу Мамый Даутэрэ Мыекъопэ къэралыгъо технологическэ университетым иректорэу Къуижъ Саидэрэ аIукIагъэх. Ректорхэм хьакIэхэм къафаIотагъ научнэ IофшIагъэу яIэхэм, республикэм иапшъэрэ еджапIэхэм ащагъэфедэрэ програм­мэхэм, Адыгеим ис кIэлэцIыкIу сэнаущ­хэм Iоф зэрадашIэрэ шIыкIэм афэгъэхьы­гъэу.\nМихаил Ковальчук Курчатовскэ институтыр зыпылъ Iоф шъхьаIэхэм кIэкIэу къатегущыIагъ, Лъэпкъ ушэтэкIо гупчэм къэкIонхэу ректорхэр ригъэблэгъагъэх. Джащыгъум генетическэ ушэтынхэмкIэ, мэкъу-мэщымкIэ, Адыгеим икIэлэеджа­кIохэмрэ студентхэмрэ атегъэпсыхьэгъэ программэхэмкIэ шIэныгъэлэжьхэм зэдэлэжьэныгъэ зэдашIын зэралъэкIыщт лъэныкъохэр зэхафыщтых.\nИнновационнэ проектхэм ягъэцэкIэн мэхьанэшхо зэриIэр, наукэмрэ технологиехэмрэ яилъэсипшI къыдыхэлъытагъэу къэралыгъом Урысые Федерацием инаукэ IэпыIэгъу зэрэригъэгъотыщтыр Адыгеим и ЛIышъхьэ къыхигъэщыгъ.\nШъугу къэтэгъэкIыжьы ащ фэгъэхьыгъэ Указым Урысые Федерацием и Президентэу Владимир Путиныр 2022-рэ илъэсым мэлылъфэгъум и 25-м зэрэкIэтхэжьыгъэр. МыщкIэ гухэлъ шъхьаIэу яIэр ныбжьыкIэ сэнаущхэр наукэм хэщэгъэнхэр, обществэмрэ хэгъэгумрэ хэхъоныгъэ ашIыным фытегъэпсыхьэгъэ пшъэрылъхэм язэшIохын шIэныгъэлэжьхэри, ушэтакIохэри къыхэгъэлэжьэгъэн­хэр, Урысыем инаукэ гъэхъагъэу, амалэу иIэхэм афэгъэхьыгъэ къэбархэр нахь икъоу Урысые Федерацием щыпсэухэрэм аIэкIэгъэхьэгъэнхэр ары.\nПредыдущая Гъатхэр, тыгъэр, мамырныгъэр\nСледущая Республикэм ипащэ ветеранхэм адэжь щыIагъ